**บทที่ 1**

**บทนำ**

**ความเป็นมาและสำคัญ**

 ในปัจจุบันประเทศไทยได้มีการกำหนดแผนการพัฒนาเศรษฐกิจและสังคมแห่งชาติ
บนพื้นฐานของยุทธศาสตร์ชาติ ๒๐ ปี (พ.ศ. ๒๕๖๐–๒๕๗๙) ซึ่งเป็นแผนแม่บท หลักของการพัฒนาประเทศและเป้าหมายการพัฒนาที่ยั่งยืน (Sustainable Development Goals: SDGs) รวมทั้งการปรับโครงสร้างประเทศไทยไปสู่ประเทศไทย ๔.๐ ในยุทธศาสตร์การพัฒนาประเทศที่เกี่ยวข้องกับสถาบันอุดมศึกษา ในเรื่องการเสริมสร้างและพัฒนาศักยภาพทุนมนุษย์ได้กำหนดการยกระดับคุณภาพการศึกษาและการเรียนรู้ตลอดชีวิตเพื่อเป็นแนวทางในพัฒนาศักยภาพของทรัพยากรมนุษย์ในประเทศให้มีคุณภาพ มีการเรียนรู้ตลอดชีวิต มีทักษะในการประกอบอาชีพ ปรับระบบบริหารจัดการสถานศึกษา ปรับหลักสูตรการผลิตครูที่เน้นสมรรถนะ มีจิตวิญญาณความเป็นครู เป็นผู้แนะนำและสามารถกระตุ้นการเรียนรู้ของผู้เรียน พัฒนาระบบประเมินคุณภาพมาตรฐานที่สามารถวัดและประเมินผลคุณภาพผู้เรียน ทั้งด้านทักษะ ความรู้ ความสามารถ และสมรรถนะตามมาตรฐานการเรียนรู้แต่ละระดับการศึกษา ส่งเสริมมาตรการสร้างแรงจูงใจให้สถานประกอบการขนาดกลางที่มีศักยภาพเข้าร่วมระบบทวิภาคีหรือสหกิจศึกษา (แผนพัฒนาเศรษฐกิจและสังคมแห่งชาติ ฉบับที่ 12) จากยุทธศาสตร์การพัฒนาประเทศสู่ภารกิจหลักของสถาบันอุดมศึกษา ซึ่งเป็นหน้าที่สำคัญในการพัฒนาประเทศประกอบไปด้วย การผลิตและพัฒนากําลังคนระดับกลางและระดับสูง การวิจัยเพื่อสร้างและพัฒนาองค์ความรู้
การบริการวิชาการแก่สังคมและการทํานุบํารุงศิลปะวัฒนธรรม เป็นแหล่งรวมของวิทยาการหลายแขนง และเป็นศูนย์รวมของนักวิชาการที่มีความรู้ความสามารถ บทบาทสําคัญยิ่งของสถาบันอุดมศึกษาจึงกล่าวได้ว่าเป็นการเปลี่ยนแปลง (Change Agent) หรือเป็นองค์กรขับเคลื่อนการเปลี่ยนแปลงของสังคมที่จะต้องดําเนินการตามบทบาทและความรับผิดชอบของการเป็นสถาบันอุดมศึกษา เพื่อที่
จะนําประเทศไปสู่สังคมที่พึงปรารถนาในที่สุด(ภาวิช ทองโรจน์,2547)

 จากภารกิจอันสำคัญนี้คณะกรรมการการอุดมศึกษาได้กำหนดเกณฑ์มาตรฐานหลักสูตรระดับปริญญาตรี เพื่อให้สถาบันอุดมศึกษาภายใต้การกำกับดูแลได้ใช้เป็นแนวทางในการพัฒนาหลักสูตรซึ่งเป็นหัวใจสำคัญในการพัฒนาศักยภาพมนุษย์รวมถึงการยกระดับคุณภาพการศึกษาของประเทศไทยให้เป็นมาตรฐานเป็นที่ยอมรับในระดับสากล โดยในเกณฑ์มาตรฐานหลักสูตรระดับปริญญาตรีมีวัตถุประสงค์เพื่อกำกับส่งเสริมกระบวนการผลิตบัณฑิตที่เน้นการพัฒนาผู้เรียนให้มีลักษณะของความเป็นมนุษย์ที่สมบูรณ์ สามารถดำรงตนอยู่ในสังคมพหุวัฒนธรรม ภายใต้กระแสโลกาภิวัตน์ ที่มีการสื่อสารแบบไร้พรมแดน มีศักยภาพในการเรียนรู้ตลอดชีวิต มีความสามารถในการปฏิบัติงานได้ตามกรอบมาตรฐานและจรรยาบรรณที่กำหนด สามารถสร้างสรรค์งานที่เกิดประโยชน์ต่อตนเองและสังคม ทั้งในระดับท้องถิ่นและสากล ทั้งนี้ในโครงสร้างหลักสูตรได้มีการกำหนดหมวดวิชาศึกษาทั่วไป วิชาที่มุ่งพัฒนาผู้เรียนให้มีความรอบรู้อย่างกว้างขวาง มีโลกทัศน์ที่กว้างไกลมีความเข้าใจธรรมชาติตนเอง ผู้อื่นและสังคม เป็นผู้ใฝ่รู้ สามารถคิดอย่างมีเหตุผล สามารถใช้ภาษาในการติดต่อสื่อสารความหมายได้ดี มีคุณธรรม ตระหนักในคุณค่าของศิลปะและวัฒนธรรมทั้งของไทยและของประชาคมนานาชาติ สามารถนำความรู้ไปใช้ในการดำเนินชีวิตและดำรงตนอยู่ในสังคมได้อย่างมีความสุข(เกณฑ์มาตรฐานหลักสูตรระดับอุดมศึกษา พ.ศ.2558) การจัดการศึกษาหมวดวิชาศึกษาทั่วไปในระดับอุดมศึกษาของประเทศไทย ได้เริ่มดำเนินการมาเกือบ 4 ทศวรรษนับตั้งแต่ปี พ.ศ. 2517โดยทบวงมหาวิทยาลัยได้มีประกาศเรื่อง เกณฑ์มาตรฐานหลักสูตรระดับปริญญาตรี พ.ศ. 2517 กำหนดให้หลักสูตรในระดับปริญญาตรีทุกหลักสูตร ต้องมีองค์ประกอบของ “วิชาพื้นฐานทั่วไป”อย่างน้อย30หน่วยกิต แต่จากการดำเนินงานตามประกาศดังกล่าว พบว่าขอบเขต จุดมุ่งหมาย และลักษณะรายวิชาของกลุ่มวิชาพื้นฐานทั่วไปยังไม่มีความชัดเจนเพียงพอ ดังนั้น ทบวงมหาวิทยาลัย (องค์กรในขณะนั้น) จึงได้ปรับปรุงเกณฑ์มาตรฐานหลักสูตรระดับปริญญาตรีใหม่และกำหนดให้ใช้คำว่า “วิชาศึกษาทั่วไป”แทน“วิชาพื้นฐานทั่วไป”
(ในปี พ.ศ.2532,2542) จนในที่สุด สำนักงานคณะกรรมการการอุดมศึกษา (สกอ.)กระทรวงศึกษาธิการ จึงกำหนดเกณฑ์มาตรฐานหลักสูตรระดับปริญญาตรี พ.ศ. 2548และ2558 ซึ่งเป็นเกณฑ์มาตรฐานหลักสูตรที่ใช้อยู่จนถึงปัจจุบัน(คณะกรรมการบริหารเครือข่ายการศึกษาทั่วไปแห่งประเทศไทย)

 มหาวิทยาลัยราชภัฏเชียงใหม่ เป็นส่วนหนึ่งของการพัฒนาตามภารกิจของสถาบันอุดมศึกษา โดยมหาวิทยาลัยมีการเปิดหลักสูตรและสาขาวิชาทั้งหมด จำนวน 84 หลักสูตร แบ่งออกเป็นปริญญาตรี 70 หลักสูตร ประกาศนียบัตรบัณฑิต 1 หลักสูตร ปริญญาโท 9 หลักสูตร ปริญญาเอก 4 หลักสูตร ซึ่งในหลักสูตรปริญญาตรี 70 หลักสูตร ได้กำหนดโครงสร้างหลักสูตรไว้ดังนี้ หมวดวิชาศึกษาทั่วไป หมวดวิชาเฉพาะ หมวดวิชาเลือกเสรี(รายงานผลการประเมินคุณภาพการศึกษาภายใน มหาวิทยาลัยราชภัฏเชียงใหม่,2560) การพัฒนาหมวดวิชาศึกษาทั่วไป พ.ศ. 2553ตามกรอบมาตรฐานคุณวุฒิระดับอุดมศึกษาแห่งชาติ พ.ศ. 2552 ข้อ 4.2 กำหนดให้คุณภาพของบัณฑิตทุกระดับคุณวุฒิ และสาขา สาขาวิชาต่างๆ ต้องเป็นไปตามมาตรฐานผลการเรียนรู้ที่คณะกรรมการการอุดมศึกษากำหนดและต้องครอบคลุมอย่างน้อย 5 ด้าน ดังนี้

 1) ด้านคุณธรรม จริยธรรม

 2) ด้านความรู้

 3) ด้านทักษะทางปัญญา

 4) ด้านทักษะความสัมพันธ์ระหว่างบุคคลและความรับผิดชอบ

 5) ด้านทักษะการวิเคราะห์เชิงตัวเลข การสื่อสารและการใช้เทคโนโลยีสารสนเทศ

โดยรายวิชาหมวดวิชาศึกษาทั่วไป ประกอบด้วยรายวิชาในกลุ่มวิชาภาษาและการสื่อสาร จำนวน 9 หน่วยกิตกลุ่มวิชามนุษยศาสตร์ จำนวน 6 หน่วยกิตกลุ่มวิชาสังคมศาสตร์ จำนวน 6 หน่วยกิต และกลุ่มวิชาคณิตศาสตร์ วิทยาศาสตร์และเทคโนโลยี จำนวน 9 หน่วยกิต รวมแล้วต้องเรียน
ไม่น้อยกว่า 30 หน่วยกิต โดยเลือกให้ครบทุกกลุ่ม(หลักสูตร หมวดวิชาศึกษาทั่วไป มหาวิทยาลัยราชภัฏเชียงใหม่,2560)

 จากความสำคัญดังกล่าวควรมีการศึกษาถึงการลงทะเบียนในรายวิชาศึกษาทั่วไปของนักศึกษามหาวิทยาลัยราชภัฏเชียงใหม่ เป็นไปตามความเหมาะสมกับจำนวนนักศึกษาที่สามารถลงทะเบียนและสำเร็จการศึกษาเป็นไปตามแผนการเรียนเสนอแนะในแต่ละภาคการศึกษาเพื่อนำข้อมูลมาวางแผนการเปิดรายวิชาในหมวดศึกษาทั่วไป ให้มีประสิทธิภาพ ต่อไป

**วัตถุประสงค์ของการวิเคราะห์**

1. เพื่อศึกษาการลงทะเบียนในรายวิชาศึกษาทั่วไปของนักศึกษามหาวิทยาลัยราชภัฏเชียงใหม่

2. เพื่อเปรียบเทียบการลงทะเบียนรายวิชาศึกษาทั่วไปของนักศึกษามหาวิทยาลัยราชภัฏเชียงใหม่

**ประโยชน์ที่ได้รับจากการวิเคราะห์**

 ได้ข้อมูลเพื่อนำมาใช้ในการวางแผนการเปิดรายวิชาศึกษาทั่วไปให้เหมาะสมกับจำนวนนักศึกษาที่ต้องการเพื่อให้นักศึกษาจบการศึกษาตามแผนการเรียนเสนอแนะ

**ขอบเขตของการวิเคราะห์**

1. ขอบเขตของเนื้อหา

 ศึกษาการลงทะเบียนในรายวิชาศึกษาทั่วไปของนักศึกษาภาคปกติและภาคพิเศษมหาวิทยาลัยราชภัฏเชียงใหม่ และเปรียบเทียบการลงทะเบียนรายวิชาศึกษาทั่วไปของนักศึกษามหาวิทยาลัยราชภัฏเชียงใหม่ภาคปกติและภาคพิเศษ ตั้งแต่ภาคการศึกษา 1 ปีการศึกษา 2561 ถึง ภาคการศึกษา 2 ปีการศึกษา 2562

 2. ขอบเขตพื้นที่

 การวิเคราะห์ครั้งนี้ได้กำหนดเขตพื้นที่การศึกษา คือ มหาวิทยาลัยราชภัฏเชียงใหม่ วิทยาเขตเวียงบัวและวิทยาเขตแม่ริม

3. ขอบเขตด้านเวลา

 ปีการศึกษา 2562-2563

4. ขอบเขตของประชากรและกลุ่มตัวอย่าง

 ประชากรและกลุ่มตัวอย่างที่ศึกษา คือ นักศึกษามหาวิทยาลัยราชภัฏเชียงใหม่
ที่ศึกษาในระดับปริญญาตรี ภาคปกติและภาคพิเศษ ที่ลงทะเบียนรายวิชาศึกษาทั่วไปตั้งแต่ภาคการศึกษา 1 ปีการศึกษา 2561 ถึง ภาคการศึกษา 2 ปีการศึกษา 2562

**นิยามศัพท์เฉพาะ**

**รายวิชาศึกษาทั่วไป**  หมายถึง รายวิชาหมวดศึกษาทั่วไปที่เปิดการเรียนการสอนในมหาวิทยาลัยราชภัฏเชียงใหม่ และเป็นวิชาที่เสริมสร้างความเป็นมนุษย์ที่สมบูรณ์ มีความรอบรู้
รู้กว้าง เข้าใจ และเห็นคุณค่าของตนเอง ผู้อื่น สังคม ศิลปวัฒนธรรม และธรรมชาติ ใส่ใจต่อความเปลี่ยนแปลงของสรรพสิ่ง พัฒนาตนเองอย่างต่อเนื่อง ดำเนินชีวิตอย่างมีคุณธรรม พร้อมให้ความช่วยเหลือเพื่อนมนุษย์ และเป็นพลเมืองที่มีคุณค่าของสังคมไทยและสังคมโลก

 **จำนวนนักศึกษาที่ลงทะเบียนรายวิชาศึกษาทั่วไป** หมายถึง จำนวนนักศึกษามหาวิทยาลัยราชภัฏเชียงใหม่ที่มีสถานะภาพและลงทะเบียนรายวิชาศึกษาทั่วไป ในปีการศึกษา2561 และปีการศึกษา 2562 โดยนักศึกษา 1 คนสามารถลงทะเบียนได้หลายรายวิชา

 **นักศึกษา** หมายถึง นักศึกษาภาคปกติและนักศึกษาภาคพิเศษระดับปริญญาตรีที่มีสถานะภาพ